作者：辛弃疾
词牌/韵律：沁园春

paragraphs: 杯汝知乎，酒泉罢侯，鸱夷乞骸。
更高阳入谒，都称齑臼，杜康初筮，正得云雷。
细数从前，不堪余恨，岁月都将曲糵埋。
君诗好，似提壶却劝，沽酒何哉。
君言病岂无媒。
似壁上雕弓蛇暗猜。
记醉眠陶令，终全至乐，独醒屈子，未免沈灾。
欲听公言，惭非勇者，司马家儿解覆杯。
还堪笑，借今宵一醉，为故人来。